Magic: The Gathering

Magic: The gathering (בעברית: קסם: ההתאספות) הוא משחק קלפים שהומצא על ידי פרופ' ריצ'רד גארפילד ושווק על ידי חברת "Wizards of the Coast" לראשונה בשנת 1993. "מג'יק" הוא המשחק הראשון מסוגת המשחקים "משחקי קלפים לאספנים" (CCG - Collectable Card Games). סגנונו של המשחק הוא פנטזיה והוא מכיל בתוכו מגוון יצורים ממיתולוגיות שונות והתייחסויות למעשי קוסמות וכשפים. מג'יק הוא משחק אסטרטגיה הדורש חשיבה, ניסיון ומיומנות, אולם יש בו גם אלמנט מוגבל של מזל, בייחוד על ידי סדר שליפת הקלפים מחפיסה שנטרפה באופן אקראי. המשחק משלב בנוסף למשחקיות גם ממד של אספנות, היות שכלי המשחק, קרי הקלפים, מונים אלפים רבים, ומהווים אטרקציה אספנית. את הקלפים רוכשים בחפיסות אטומות מבלי שהרוכש יידע אילו קלפים רכש, ובכך נוצרת דינמיקה של החלפה בין שחקנים על מנת להגיע ליצירת חפיסת המשחק המיטבית. כמו כן, נוצר שוק משני של חנויות אספנות המוכר קלפים ספציפיים במחירים נקובים בדומה לחנויות בולאים ותחומי אספנות אחרים. שכיחות הקלפים אינה זהה ונחלקת לשכיחים, בלתי-שכיחים, נדירים ואגדיים, אך שכיחות הקלפים אינה נמצאת בקשר ישיר לערכם המשחקי.
כיום, משחקים במג'יק כ-20 מיליון שחקנים במעל ל-70 ארצות.

== מהדורות וצורות משחק שונות ==
בערך אחת לרבעון יוצאת מהדורה חדשה (באנגלית: Set).
בעבר כל שלוש או ארבע מהדורות היו מחוברות ביניהן עם רעיון עלילתי מסוים ונקראו "Block", אך כיום המהדורות מחולקות כך בצורה בלתי רשמית.
המהדורה הראשונה מכל בלוק היא בעלת מספר הקלפים הגדול ביותר, והשתיים אחריה קטנות יותר והן ממשיכות את העלילה של המהדורה הראשונה.
בנוסף למהדורות החדשות היוצאות פעם בשלושה-ארבעה חודשים, ישנה מהדורת ליבה (Core Set) שמתחדשת אחת לשנה בערך, בה הודפסו קלפים בסיסיים כדי להגדיל את אספקתם, והיא נקראה עד שנת 2010 "Edition". בהמשך השם התחלף לשמות מהצורה M10, M11 וכיוצא בזאת. בשנת 2015 יצאה מהדורת הליבה Magic Origins, והיא הייתה האחרונה שיצאה עד M19.

=== מהדורות ליבה (Core Sets) ===
* גרסה מוגבלת אלפא (Limited Version Alpha) הוא סט הבסיס הראשון שיצא למשחק. הוא יצא לשוק באוגוסט 1993, ומכיל כ-295 קלפים. 74 קלפים מתוכם היו קלפים שכיחים (common), ו-95 מהם בלתי שכיחים (Uncommon), ו-116 נדירים (Rare). בנוסף, היו 10 קלפים אשר היוו את סך קלפי האדמות (Lands) לסט זה. לא היה לסט סימן מסוים כפי שהתחיל מאוחר יותר. ניתן לזהות קלפים מסדרת אלפא בכך שהקצוות של הקלף מעוגלים. 
* גרסה מוגבלת בטא (Limited Version Beta) הוא סט הבסיס השני שיצא. הוא הגיע לשווקים באוקטובר 1993, וכולל 302 קלפים 75 שכיחים, 95 בלתי שכיחים, ו-117 נדירים. 15 קלפים היו קלפי אדמות. גם לסט הזה לא היה סימון.
* בלתי-מוגבל (Unlimited) הוא סט הבסיס השלישי שיצא. הוא יצא בדצמבר 1993, וכולל 302 קלפים, באותן הנדירויות כמו ב"גרסה מוגבלת בטא". ניתן למצוא התייחסויות לסט זה כסט השני (Second Edition). בסט הזה לא היו סימונים על הקלפים.
* גרסה משוחזרת (Revised Edition) הוא סט הבסיס הרביעי, והוא יצא באפריל 1994. הוא כולל כ-306 קלפים, 75 שכיחים, 95 לא שכיחים, ו-123 נדירים. 15 קלפים הם קלפי אדמות. לעיתים מתייחסים לסט הזה כסט השלישי (Third Edition). חשוב לציין כי מכאן והלאה, כל הסטים הבסיסיים עד מג'יק 2010 (Magic 2010) נקראו לפי מספר הסט שלהם. גם בסט זה לא היו סימונים על הקלפים.
* גרסה רביעית (Fourth Edition) הוא סט הבסיס החמישי, אך לעיתים נוצר בלבול עקב שמו. חשוב לציין כי גרסה מוגבלת אלפא וגרסה מוגבלת בטא היוו שני סטים נפרדים. בסט זה ישנם כ-378 קלפים: 121 שכיחים, 121 לא שכיחים, ו-121 קלפים נדירים. 15 קלפים הם אדמות. הסט יצא לשוק כשנה לאחר הסט הקודם, באפריל 1995.
* גרסה חמישית (Fifth Edition) הוא סט הבסיס השישי למשחק. הוא כולל כ-449 קלפים, והוא הסט הגדול ביותר שיצא במשחק עד היום. הוא כולל כ-165 קלפים שכיחים, 132 קלפים לא שכיחים, ו-132 קלפים נדירים. 20 קלפים הם קלפי אדמות. בסט זה החל הסימון על הקלפים, אשר נמצא רק על חלקם בצורת ספרה 5 רומית (V). הסט יצא ב-24 במרץ 1997.
* קלאסיקה (גרסה שישית) Classic (Sixth Edition) הוא סט הבסיס השביעי למשחק. סימונו הוא הספרה הרומית 6 (VI), והוא כולל 350 קלפים: 110 שכיחין, 110 לא שכיחים, ו-110 נדירים. הסט יצא לשוק ב-28 באפריל 1999.
* גרסה שביעית (Seventh Edition) הוא סט הבסיס השמיני במשחק. סימונו הוא הספרה 7 מסוגננת, והוא כולל כ-350 קלפים באותו הסידור של הסט הקודם. הסט יצא לשוק ב-11 באפריל 2001.
* סט בסיס - גרסה שמינית (Core Set - Eighth Edition) הוא סט הבסיס התשיעי. סימונו הוא הספרה 8 על גבי שלושה קלפים המסודרים בצורה של מניפה. הוא מכיל כ-357 קלפים באותם הסידורים כפי בסט הקודם, אך בנוסף לקלפים הללו הצטרפו כ-7 קלפים אשר מהווים סוג אחר של קלפים. הסט יצא ב-28 ביולי 2003. בשנה זו חגגו את חגיגות העשור למשחק.
* סט בסיס - גרסה תשיעית (Core Set - Ninth Edition) הוא סט הבסיס העשירי למשחק. סימונו דומה לסימון הסט הקודם, אך במקום הספרה 8 מופיעה הספרה 9. הסט כולל כ-359 קלפים, המסודרים אותו דבר כמו בסטים האחרונים, אך במקום 7 קלפים אחרים כפי שהיה בסט הקודם, ישנם 9 כאלו. הסט יצא ב-29 ביולי 2005.
* סט בסיס - גרסה עשירית (Core Set - Tenth Edition) הוא הסט האחד-עשר במשחק. סימונו הוא הספרה 10 הרומית (X). הוא כולל כ-383 קלפים, 121 קלפים שכיחים, 121 קלפים לא שכיחים, ו-121 קלפים נדירים. בנוסף היו כ-20 קלפי אדמות. הסט יצא ב-14 ביולי 2007.
* מג'יק 2010 (Magic 2010) הוא הסט השנים-עשר למשחק. הוא כולל כ-249 קלפים: 101 שכיחים, 6 בלתי שכיחים, 53 נדירים, 15 אגדיים ו-20 קלפי אדמות. הסט יצא לשווקים ב-17 ביולי 2009. סימונו של סט זה הוא האות M ולידה המספר 10 (M10), בתוך מלבן.
* מג'יק 2011 (Magic 2011) הוא הסט השלושה-עשר במספר למשחק. הוא יצא ב-16 ביולי 2010, וכולל כ-249 קלפים, מסודרים כמו בסט הקודם. סימונו הוא האות M ולידה המספר 11 (M11) במלבן.
* מג'יק 2012 (Magic 2012) הוא הסט הארבעה-עשר במשחק. הוא יצא ב-15 ביולי 2011 וכולל כ-249 קלפים המסודרים כמו בסט הקודם. סימונו זהה לזה של הסט הקודם, מלבד המספר 11 שמוחלף ב-12.
* מג'יק 2013 (Magic 2013) הוא הסט החמישה-עשר במשחק. הוא יצא ב-13 ביולי 2012 וכולל 249 קלפים המסודרים כמו בסט הקודם. סימונו זהה לזה של הסט הקודם, מלבד שהמספר 12 שמוחלף ב-13.
* מג'יק 2014 (Magic 2014) הוא הסט השישה-עשר במשחק. הוא יצא ב-19 ביולי 2013 וכלל 249 קלפים המסודרים כמו בסט הקודם. סימונו זהה לזה של הסט הקודם, מלבד שהמספר 13 שמוחלף ב-14.
* מג'יק 2015(Magic 2015) הוא הסט השבעה-עשר במשחק. הוא יצא ב-18 ביולי 2014 וכלל 270 קלפים. סימונו זהה לזה של הסט הקודם, מלבד שהמספר 14 מוחלף במספר 15.
* מג'יק מקורות(Magic Origins) הוא הסט השמונה-עשר במשחק. הוא יצא ב-17 ביולי 2015 וכלל 303 קלפים, מתוכם 108 שכיחים, 84 בלתי שכיחים, 60 נדירים, 16 אגדיים ו-20 אדמות. סימונו של הסט הוא מעין קשת מעוצבת.
*סט ליבה 2019 (Core Set 2019) הוא הסט התשעה-עשר במשחק. הוא יצא ב-13 ביולי 2018 וכלל 280 קלפים, מתוכם 111 שכיחים, 80 בלתי שכיחים, 53 נדירים, 16 אגדיים ו-20 אדמות. סימונו של הסט דומה מאוד לסימון של M15, רק עם המספר 19 ושינוי קל בגופן ובצבעים.
*סט ליבה 2020 (Core Set 2020) יצא ב-12 ביולי 2019 וכולל 280 קלפים.
*סט ליבה 2021 (Core Set 2021) יצא ב-3 ביולי 2020 וכולל 274 קלפים.

== טורנירים ==

ישנם שני סוגי טורנירים עיקריים: טורניר "בנוי" (Construted), וטורניר "מוגבל" (Limited).

בטורניר בנוי מכינים השחקנים את חבילות המשחק שלהם בבית ומגיעים איתן ביום הטורניר מוכנות מראש. על החבילות להיות מורכבות מלפחות 60 קלפים, ולא יותר מ-4 עותקים מאותו הקלף.
לעומתו, בטורניר מוגבל, השחקנים בונים חבילות משחק בעלות לפחות 40 קלפים מקלפים אותם הם קיבלו במהלך התחרות כשאין הגבלה על כמות העותקים של קלף מסוים בחבילה. קיימים שני סוגי תחרויות מוגבלות: דראפט וסילד (Draft and Sealed). בסילד, כל שחקן מקבל מספר חבילות של קלפים אקראיים ובונה מהקלפים בהן חפיסה. בדראפט, שמונה שחקנים יושבים מסביב לשולחן, כל אחד פותח חפיסה אקראית אחת, בוחר ממנה קלף אחד ומעביר את השאר לשחקן מימינו. לאחר מכן הוא מקבל קלפים מהשחקן שלשמאלו, בוחר קלף ומעביר ימינה. לאחר שכל השחקנים קיבלו חמישה-עשר קלפים, מבצעים את התהליך שוב כשהפעם מעבירים שמאלה. לאחר מכן שוב ימינה ומ-45 הקלפים שמקבלים כל שחקן בונה חפיסה.
פורמט פופולרי מאוד שבו משחקים שחקנים בסוג הבנוי נקרא Standard. זהו פורמט בנוי בו חוקיים כל הקלפים שיצאו בסטים בהם הודפסו קלפים חדשים בשנתיים האחרונות. פורמט מאוד פופולרי נוסף הוא Modern, שהוא פורמט בו מותר לשחק את כל הקלפים החל מהסט Mirrodin 
בנוסף, קיימים פורמטים נוספים - Legacy - פורמט המשתמש בקלפים מכל המהדורות, חוץ מקלפים מיוחדים האסורים לשימוש. ו-Vintage - פורמט המשתמש בכל הקלפים, למעט רשימה מצומצמת של קלפים האסורים לשימוש. ההבדל בין וינטג' ולגאסי הוא שבוינטג' הקלפים היחידים שאסורים לשימוש הם קלפים שחוקי המשחק היום לא תומכים בהם בעוד שבלגסי ישנם קלפים שאסורים לשימוש בגלל השפעתם על הפורמט.

ניתן לבצע משחקי מג'יק רבי משתתפים:
* משחק הכולל שלושה משתתפים, התוקפים אחד את השני והאחרון שנשאר מנצח.

* ישנן שלוש גרסאות למשחק מג'יק הכולל 4 משתתפים: משחק זוגות אחד נקרא "Two Headed Giant" או "ענק דו-ראשי", שבו יש שתי קבוצות המונות שני שחקנים כל אחת, החולקים כמות חיים משותפת של 30 נקודות חיים. השחקנים אינם רשאים להשתמש בקלפי אדמות (Lands) אחד של השני על מנת להטיל כישופים שלהם עצמם. גרסה נוספת היא כאשר לכל אחד מן הזוג יש כ-20 נקודות חיים, ועל פני השטח כל שחקן מתנהל בנפרד. אם אחד מן השחקנים מפסיד, השחקן השני ממשיך לשחק לבד. המשחק נגמר כאשר רק אחד נשאר. גרסה שלישית משוחקת בפורמט בלתי תחרותי מאוד פופולרי בשם Commander. זהו פורמט שהקהילה של המשחק המציאה (ולא הגיע מ-Wizards of the Coast, החברה שמפתחת את Magic) בו כל שחקן מתחיל עם 40 חיים ומשחק דק עם 100 קלפים שכולם שונים מזה (כש-basic Lands הם היוצאים מן הכלל היחידים). בדרך כלל משחקים את המשחק ארבעה שחקנים ויש מספר חוקים מיוחדים נוספים לפורמט.

* כמו כן ישנם מספר סוגי טורנירים משני המיונים, לדוגמה טורניר סטנדרט: טורניר שבו משחקים רק בעזרת קלפים מן המהדורות המשוחקות באותן שנים.

קיימות מספר תחרויות גדולות בהן אנשים משחקים את המשחק ברמה גבוהה מאוד ולעיתים קרובות הפרסים במקומות הראשונים מגיעים לעשרות אלפי דולרים. התחרויות הגדולות הן Grand Prix (מבוטא: "גראנד פרי"), תחרות בה כל אחד יכול להשתתף בעלות של כמה עשרות דולרים. גראנד פריז בכל הפורמטים התחרותיים מלבד וינטג'. פרו טור היא תחרות בין לאומית שיכולים להשתתף בה רק מי שמקבל הזמנה. הפרס למקום הראשון הוא 50,000$, וכרטיס הטיסה ממומן על ידי Wizards of the Coast. תחרויות בין לאומיות נוספות הן אליפות העולם וגביע העולם במג'יק. לאליפות העולם מוזמנים 24 השחקנים עם ההצלחה הכי גבוהה בשנה האחרונה, בעוד לגביע העולם מוזמנות קבוצות המייצגות מדינות. בשנת 2018 שיחקו בגביע העולם 74 קבוצות.

== חוקי המשחק ==
במשחק הבסיסי משתתפים שני שחקנים, לכל אחד חבילת קלפים משלו אשר מעורבבת בתחילת המשחק. מספר הקלפים המינימלי בחבילה הוא 60 קלפים, וכמו כן, ישנן הגבלות מסוימות הנוגעות לסוג וכמות הקלפים הספציפיים, שלפיהן ניתן לשים רק 4 מכל קלף בעל אותו שם.

כל שחקן מתחיל את המשחק עם 20 נקודות חיים (במשחקי זוגות מתחילים עם 30) ושבעה קלפים אותם שלף מהחבילה שלו.
שחקן מנצח אם מתקיים אחד מהתנאים הבאים:
# מספר נקודות החיים של היריב הוא 0 או פחות נקודות חיים.
# חבילת היריב ריקה מקלפים והוא צריך לשלוף קלף/ים מהחבילה.
# הוטל קסם/הופעלה יכולת המוביל/ה לניצחון מיידי של השחקן או קסם/יכולת שגורם/ת להפסד של השחקן האחרון שמתמודד מולו. מטרות אלו מושגת באמצעות הטלת קסמים, המיוצגים על ידי קלפי המשחק.
# שחקן מקבל 10 נקודות רעל (Poison Counters).
#השחקן היריב מכריז שאין ביכולתו לנצח ונכנע

לכל קסם שאותו מבקש שחקן להטיל יש מחיר הנמדד בכמות המאנה (אנרגיה קסומה המשמשת להטלת לחשים) שיש להשתמש בה להטלתו. מאנה מיוצרת בעזרת קלפי אדמות (Lands), אשר הבסיסיות מהן: לבנה (plains), אדומה (mountain), ירוקה (forest), כחולה (island), שחורה (swamp) וחסר צבע (colorless) - בהתאם לצבעי המאנה השונים. לסוג האחרון, חסר צבע, יצאו קלפי אדמות בסיסיים רק בסט אחד (OGW) ונקראו Wastes.
יש סימון מחיר המורכב מכמה צבעים(באותו עיגול) שהשחקן יכול לבחור מאיזה צבע מביניהם תהיה המאנה.

==סוגי קלפים==
===אדמות (Lands)===
המשאב הבסיסי של השחקן. אדמות מייצרות מאנה (Mana) - אנרגיית הקסמים, שבעזרתה ניתן לשחק קלפים. בכל תור שחקן יכול להוריד לא יותר מקלף אדמה אחד מידו אל שולחן המשחק (ישנם קלפים שמשנים את המגבלה הזו).

===יצורים (Creatures)===
קלפי יצורים שזומנו על ידי שחקן מסוגלים לתקוף את השחקן היריב, להגן מפני התקפות של יצורי היריב, או להשתמש ביכולותיהם המיוחדות. 

===חפצים (Artifacts)===
קלפים שמייצגים כלים, לרוב כלי נשק, אוצרות וחפצים אחרים. ישנם 3 סוגי כלים: 
# ציוד (Equipments), היוצרים אפקטים המשפיעים על קלף קבוע אליו הם מתחברים (equip) כשמשלמים מחיר מאנה. כשהיצור עליו הם נמצאים מת, הם נשארים במשחק אך כדי לחברם ליצור אחר השחקן ייאלץ להשתמש במאנה כפי הנקוב על הקלף. השחקן יוכל להעביר ציוד ליצור אחר גם מיצור חי (גם זה תמורת מאנה).
# חפצים (תת סוג) (artifacts), המשפיעים על המשחק ביכולותיהם המיוחדות.
# יצור-חפץ (Artifact Creatures) - יצורים שהם בדרך כלל חסרי צבע.
בעוד שאר הקלפים מאופיינים על ידי צבע או מספר צבעים, כלים הם בדרך כלל חסרי צבע ולכן מאפשרים שימוש במאנה מכל צבע על מנת להטיל אותם.

===כישוף (Enchantments)===
כישופים משפיעים על סביבת המשחק או על קלף קבוע ספציפי. כישופים מחולקים לארבעה סוגים:
#כישוף (תת סוג) (Enchantments) - נשאר על הלוח ומחולל אפקט או אפקטים ספציפיים על כלל המשחק.
#הילה (Enchantments Aura) - משוחק על קלף קבוע ספציפי. מתי שהקלף הקבוע הנ"ל עוזב את לוח המשחק, ההילה הולכת לבית הקברות, אלא אם יש קלף שמורה אחרת.
#קללה (Enchantments Curse) - משוחק על שחקן מסוים. כמו בהילה, כשהשחקן מפסיד הקללה הולכת לבית הקברות, שוב - אלא אם הקלף מורה אחרת.
#סאגה (Enchantment Saga) - כישוף בעל מספר שלבים. כאשר הקלף נכנס אל הלוח מתרחש האפקט של השלב הראשון, ולאחר מכן כל שלב בתורו מיד אחרי שלב שליפת הקלפים. כל פעם ששלב קורה הוא עושה מה שמצוין בתיבת הטקסט המשויכת לו. לאחר השלב השלישי הקלף הולך לבית הקברות. סוג הקלף הזה נוסף למשחק בסט Dominaria משנת 2018 וחזר עד כה בסטים Theros: Beyond Death משנת 2020 ו-Kaldheim משנת 2021.

===לחשים===
מפעילים אפקט מסוים ונזרקים לאחר מכן לבית הקברות (דהיינו אינם קבועים). מחולקים לשני סוגים:
#לחש (תת סוג) (sorcery) - משוחקים רק בשלבים לפני הקרב ואחרי הקרב בתור השחקן שרוצה לשחק את הלחש.
#מיידי (instant) - משוחקים לפי הצורך, אפילו בתגובה לפעולות של שחקן יריב.

===מהלכי ממדים (Planeswalkers)===
קלפי Planeswalker מייצגים קוסמים נוספים שמסייעים לשחקנים בשדה הקרב. לכל מהלכי הממדים נקודות נאמנות (Loyalty Counters) המסמנות גם את נאמנותם לשחקן וגם את יכולת הקסם שלהם. ניתן להפעיל את יכולותיהם באמצעות תשלום של מספר שלילי או חיובי של נקודות נאמנות. לאחר שנגמרות הנקודות למהלכי הממדים, הם "עוזבים" אותך והולכים לבית הקברות.

== שימוש בקלפים קבועים - Tap ו-Untap ==
לחלק מהקלפים הקבועים יש יכולות שניתן להפעיל במהלך התור. חלק מהיכולות דורשות תשלום מאנה, וחלקן דורשות את העברת הקלף למצב שמסמן שהשתמשו בו: מצב "טאפ" (tap, לא פעיל-בדרך כלל אחרי שימוש אך לפעמים כתוצאה מכישוף), במצב זה, הקלף שוכב, ולא ניתן לבצע לו טאפ שוב מבלי לבצע לו קודם "אנטאפ" (untap, העברה למצב פעל-בדרך כלל כחלק מתחילת התור), המסובב אותו בחזרה למצב הרגיל (עומד).

== מהלך התור ==
תורו של כל שחקן מחולק לשבעה חלקים:
* Untap - בשלב הזה הקלפים בשליטת השחקן שזה תורו עוברים ממצב tap למצב untap, אלא אם כן אפקט גורם לכך שהקלפים הללו לא יחזרו למצב untap.
* Upkeep - ישנם קלפים אשר בשלב זה מופעלות יכולות מיוחדות להם. אי אפשר להטיל לחשים רגילים בחלק זה של התור.
* Draw - שלב השליפה, בו השחקן שולף קלף מהחבילה שלו.
* Main Phase - שלב זה הוא "שלב ראשי 1", אשר בו השחקן רשאי להטיל לחשים ולשחק אדמות.
* Combat - שלב הקרב אשר פרטיו מופיעים בהמשך.
* Main Phase - "שלב ראשי 2" הזהה לשלב הראשי הראשון.
* End of Turn - שלב סיום התור. בשלב זה נעלם כל הנזק מהיצורים, וקסמים ויכולות שמתקיימים עד סוף התור מפסיקים להתקיים. לאחר מכן, אם השחקן מחזיק יותר מ-7 קלפים, עליו להעביר קלפים לבית הקברות שלו עד שיוותרו 7 קלפים בידו.

=== שלב הקרב ===
הקרב מחולק אף הוא לשבעה תתי שלבים:
* תחילת הקרב - זוהי הזדמנות אחרונה להטיל sorcery או לשחק יכולות לפני בחירת היצורים התוקפים.
* הכרזת תוקפים - השחקן המתקיף (זה שהקרב מתרחש בתורו) מכריז על היצורים התוקפים שלו ושם את אותם היצורים במצב tap אלא אם יש קלף או יכולת המורה אחרת.
לאחר מכן קיימת אפשרות לשחק/להטיל לחשים [instant ווקלפים עם flash] ויכולות של הקלפים שבשדה הקרב.
* הכרזת חוסמים - השחקן המגן מכריז על יצורים חוסמים. יצורים במצב tap אינם יכולים לתפקד כחוסמים, אך החסימה עצמה אינה דורשת לעשות tap ליצור. מספר יצורים יכולים לחסום יצור אחד של התוקף, אך יצור אחד של המגן לא יכול לחסום מספר יצורים של התוקף.
לאחר מכן קיימת אפשרות לשחק לחשים [instant ווקלפים עם flash] ויכולות.
* שלב נזק First strike. בשלב זה כל היצורים בעלי ה-First Strike/Double strike גורמים נזק בכמות השווה לעוצמתם ליצור שחסם אותו או נחסם על ידו. לאחר מכן קיימת אפשרות לשחק לחשים ויכולות.
* שלב הנזק הרגיל - בשלב זה כל יצור גורם נזק בכמות השווה לעוצמתו ליצור שחסם אותו או נחסם על ידו לאחר מכן קיימת אפשרות לשחק לחשים ויכולות.
* שלב ספיגת הנזק - אם יצור ספג כמות נזק השווה לקשיחות שלו ומעלה הוא נשלח לבית הקברות. אם יצור מסוים נחסם על ידי שני יצורים או יותר השחקן התוקף בוחר כיצד לחלק את הנזק שגורם היצור התוקף בין היצורים החוסמים. היצורים החוסמים מעבירים את הנזק שלהם ביחד אל היצור הנחסם.
כל יצור תוקף שלא נחסם גורם נזק ישירות לשחקן המותקף. על כל נקודת כוח/עוצמה של היצור התוקף מאבד השחקן נקודת חיים אחת.
* סיום הקרב - קלפים להם יש אפקט המתקיים "עד סוף שלב ההתקפה" מסיימים את פעולתם.

== חוקים ויכולות בסיסיות של קלפים ויצורים ==
ישנן יכולות בסיסיות אשר נשמרות בכל מהדורות הקלפים, וישנן יכולות אשר מתחלפות ומשתנות בין המהדורות השונות כדי להתאים למהות או לסיפור של המהדורה - כלומר הן יופיעו במהדורה מסוימת כדי להתאים לסיפור ולעלילה שלה ולא יופיעו במהדורה אחרת.

יכולות בסיסיות:
* כדי שאדמה תייצר את המאנה בצבע שלה צריך להעביר אותה למצב Tap. אדמה במצב Tap אינה יכולה לייצר מאנה נוספת עד שתעבור Untap .
* יצורים אינם יכולים לתקוף בתור בהם הם זומנו או להשתמש ביכולות הדורשות העברה למצב Tap, אלא אם הטקסט על הקלף אומר אחרת.
* Defender - יצור בעל יכולת זו לא יכול לתקוף, רק להגן.
* First Strike - יצורים בעלי יכולת זו גורמים את הנזק שלהם לפני יצורים שאינם בעלי היכולת.
*Double Strike -יצורים בעלי יכולת זו גורמים נזק פעמיים, פעם אחת כאילו יש להם First Strike ופעם אחת בשלב הנזק הרגיל. משמעות הדבר היא, למשל, שכשמגדילים ליצור עם Double Strike את הכוח ב-1, אם היצור לא מת במהלך שלב הנזק הראשון, הוא יגרום 2 נזק יותר.
* Flash - אפשר לשחק קלף זה כל זמן שאפשר לשחק Instant, (אפשר לזמן גם בתור של יריב ובאמצע קרב).
* Flying - יצורים בעלי יכולת תעופה יכולים להיחסם רק על ידי יצורים בעלי יכולת תעופה אחרים, או על ידי יצורים בעלי יכולת reach. הם יכולים לחסום הן יצורים מעופפים והן יצורים לא מעופפים.
* Haste - יצור עם יכולת זו יכול לתקוף או להפעיל יכולות הדורשות להיכנס ל-tap בתור שבו הוא נכנס למשחק.
* Indestructible - קלף Permanent עם יכולת זאת לא נהרס על ידי "destroy" או נזק, כולל Deathtouch. יצור יכול, למרות זאת, למות, אם הוא הגיע למצב שבו הקשיחות שלו שווה לאפס. לדוגמה, אם יש יצור 4/4 והיריב השתמש עליו בקלף שגורם לכך שיהיה לו 4-/4- עד לסוף התור, הקשיחות שלו שווה לאפס ולכן הוא עדיין מת. כמו כן, אם מגלים קלף בעזרת "Exile", יכולת Indestructible לא עושה דבר.
* Landwalk - קיימות מספר יכולות מסוג זה, עבור סוגי אדמות שונים. אם השחקן המגן שולט לפחות באדמה אחת מהסוג שאליו מתייחסת היכולת, לא ניתן לחסום את היצור התוקף שמחזיק ביכולת זו. לדוגמה, יצור עם forestwalk לא יוכל להחסם כלל אם לשחקן המגן יש forest במשחק. ישנה גם את היכולת artifact landwalk, המונעת מיצורי-חפץ (artifact creatures) לחסום יצור המחזיק ביכולת זו.
* Trample - יצור בעל יכולת זו אשר תוקף בקרב, מעניק לשחקן היריב כמות נזק השווה להפרש הנזק בין העוצמה של היצור לקשיחות היצור החוסם אותו.לדוגמה: יצור 5/5 עם טרמפל נחסם על ידי יצור 2/2, היצור השני מת והשחקן המותקף מאבד 3 חיים.

* Reach - יצורים בעלי יכולת זו מסוגלים לחסום יצורים בעלי Flying.
* Vigilance - יצור בעל יכולת זו אינו עובר למצב Tap בזמן התקיפה. עם זאת, הם אינם יכולים לתקוף כאשר הם במצב Tap. יצורים עם יכולת זו אינם יכולים לתקוף או להפעיל יכולות הדורשות tap בתור בו שוחקו אם אין להם את היכולת Haste.
* Lifelink - ברגע שיצור בעל יכולת זו גורם נזק, השחקן השולט בו מקבל מספר נקודות חיים השווה לכמות הנזק שגרם היצור.
* Deathtouch - כאשר יצור בעל יכולת זו גורם נזק ליצור אחר, היצור שספג את הנזק נהרס (Destroy).
* Unblockable - יצור עם יכולת זו לא יכול להיחסם.
* Hexproof - יצור עם היכולת הזו לא יכול להיות המטרה של כשפים ויכולות של היריב. לעיתים יכולת זו ספציפית יותר ורשומה כ־Hexproof from, המונעת מיצור להיות המטרה של כשפים מצבע מאנה מסוים.
* Shroud - בדומה ל- Hexproof, אלא שהיכולת כוללת גם כשפים ויכולות שלך.
*Prowess- יכולת על יצור האומרת כי בכל פעם שאתה משחק קלף מסוג Instant או Sorcery היצור מקבל 1+/1+ עד סוף התור, כלומר הכוח והקשיחות שלהם שניהם מוגדלים באחד עד סוף התור הנוכחי.
* fight - בעזרת תשלום, יצור יכול לעשות נזק ליצור אחר לפי הכוח שלו, והיצור האחר עושה את נזק לפי הכוח שלו ליצור שהפעיל את היכולת.

יכולות אשר מתחלפות בין המהדורות:

קיימות יכולות רבות ולא כולן מפורטות כאן.

* Echo - על קלפים אלה יש לשלם בתחילת התור (בשלב ה-Upkeep)שלאחר הטלתם תשלום נוסף (חד פעמי),לפי הרשום עליהם, אחרת הם נהרסים.
* Morph - אפשר לשחק קלף זה כקלף הפוך 2\2, בתשלום מאנה של 3 מאנה מכל צבע שאתה רוצה.כשמשלמים את מחיר ה-Morph הקלף נהפך עם הפנים כלפי מעלה. כשקלף נמצא במצב הפוך כ- 2\2, אם הוא עוזב איכשהוא את אזור המשחק (נישלח ליד או לספרייה למשל) יש לגלות את הצד עם הפנים כלפי מעלה. דבר זה נכון גם כשמסתיים המשחק (כשיש ניצחון לאחד השחקנים או תיקו), אם כי לא הכי חשוב.

* Megamorph - זהה ליכולת ה-Morph, אלא שהיצור מקבל 1+/1+ קאונטר כשהוא מתהפך.

* Protection from... - קלפים בעלי יכולת זו חסינים מפני קלפים מהסוג הכתוב (אינם יכולים לספוג מהם נזק, הם לא יכולים לשחק עליהם יכולות, לא יכולים לחסום אותם ובמקרה של צבע- לא יכולים לשחק עליהם קלפים).
* Shadow - יצורים בעלי Shadow יכולים לחסום או להחסם רק על ידי יצורים אחרים שיש להם Shadow.
* Suspend - יכולת זו מאפשרת לשחק את הקסם תמורת עלות אלטרנטיבית בתמורה לכך שייכנס למשחק לאחר מס' תורות מסוים. הקלף נמצא מחוץ למשחק עד שייכנס.
* Scry - השחקן מסתכל ב-X הקלפים העליונים בחבילה שלו ואז שם אותם בתחתית החבילה/בראש החבילה/בשיניהם באיזה סדר שהוא בוחר.
* Fateseal - כמו ב-Scry, בהתייחס לחבילה של היריב.
* Clash - שני השחקנים חושפים את הקלף העליון של החבילה. השחקן שחשף קלף בעל עלות מאנה גבוהה יותר מנצח. על הקלף שדורש את ה-clash מפורטות ההשפעות. לאחר הקלאש, כל שחקן בוחר אם הוא רוצה לשים את הקלף שחשף בראש החבילה או בתחתית החבילה.
* Prowl - יצורים או קסמים בעלי יכולת זו יכולים להיות מזומנים בעלות מנה גבוהה או נמוכה יותר.
כל הקלפים בעלי ה-Prowl יכולים להיות מזומנים בעלות החלופית אם השחקן שמטיל אותם גורם נזק בקרב על ידי סוג מפלצת מסוים.
* Changeling - היכולת הזאת הופכת את היצור כך שהוא בעל כל סוגי היצורים הקיימים (לדוגמה: ענקים, אלפים, גמדים, גובלינים, פיות וכו'), כלומר כל אפקט שמשפיע על סוג מסוים של יצורים ישפיע גם על היצור הזה.
*Landfall - יכולת המופעלת כאשר השחקן מכניס אדמה לזירה. 
* Kicker - יכולת המופיעה על יצורים לרוב ובעזרת תשלום נוסף להטלתם ניתן להפעיל את יכולת זו.
* Multikicker - יכולת זו דומה ליכולת המצוינת ממש מעל, אך במקום תשלום חד פעמי הנוסף להטלת היצור ניתן לשלם את יכולת זו כמה שרוצים כל עוד נשארת מאנה לשימוש.
* Annihilator - יכולת זו מופיעה על קלפים מסוימים מאוד הנקראים אלדראזי (יצורים או לחשים אחרים) ויכולת זו מכריחה את היריב להקריב Permanent לפי המספר שמופיעה ליד היכולת לפני שיש לו את היכולת להגן בכלל.
* Wither - יכולת זו מעניקה לקלפים מסוימים (לאו דווקא קלפי יצור) את היכולת לעשות נזק בצורת קאונטרים של 1-/1-.
* Persist - יכולת זו מעניקה ליצורים את האפשרות לחזור לזירת המשחק לאחר שנהרסו בצורה זו או אחרת, אך רק כאשר אין על היצורים קאונטרים של 1-/1-. הם חוזרים כשאליהם קאונטר של 1-/1-.
* Affinity - יכולת זו מעניקה ליצורים את היכולת לעלות מנה חסרת צבע אחת פחות, על כל קלף מסוג מסוים הנמצא בזירה. למשל: אם על קלף מסוים כתוב Affinity for artifacts, מחירו יורד ב-1 חסר צבע על כל ארטיפקט הנמצא במשחק. היכולת הזו לא משפיעה על המחיר בעל הצבע.
* Cycling - כאשר על קלף מסוים כתובה היכולת Cycling, השחקן רשאי לשלם את המחיר הנקוב ליד היכולת, להשליך את הקלף מן היד אל בית הקברות, ולשלוף קלף חדש. לעיתים ניתן למצוא קלפים היוצרים אפקט מסוים כאשר עושים להם Cycling (למשל Resoun ding Silence).
* Basic Landcycling - כאשר על קלף מסוים כתובה היכולת Bsic LandCycling, השחקן רשאי לשלם את המחיר הנקוב ליד היכולת, להשליך את הקלף מן היד אל בית הקברות, ולחפש בחבילתו אחרי קלף אדמה בסיסית (Basic Land), ולהביאו למשחק בטאפ (tap). לעיתים ניתן למצוא קלפים היוצרים אפקט מסוים כאשר עושים להם Basic Landcycling.
* Detain - יצור שהופעלה עליו יכולת זו לא יכול לתקוף, להגן או להשתמש ביכולות הדורשות הפעלה עד שיוסר ממנו האפקט. יכולות שלא דורשות הפעלה ממשיכות לפעול כרגיל.
* Unleash - כשיצור עם יכולת זו נכנס לזירת המשחק, אתה יכול לבחר אם לשים עליו קאונטר של 1+/1+. הוא לא יכול להגן כל עוד יש עליו קאונטר כלשהו של 1+/1+.
* Scavange - כשיצור עם יכולת Scavange נמצא בבית הקברות אתה יכול לשלם את מחיר ה-Scavange (כל זמן בו אתה יכול להפעיל Sorcery). אם אתה עושה זאת, יצור לבחירתך מקבל את הקשיחות והעוצמה של היצור עם ה- Scavange כקאונטרים, לדוגמה: אם השתמשתי ביכולת Scavange של יצור 2/3 על יצור 2/2, אז הוא הופך ליצור 4/5. אחרי שיכולת Scavange של יצור הופעלה הוא יוצא מהמשחק לגמרי.
* Unearth - כשיצור עם יכולת Unearth נמצא בבית הקברות, אפשר לשלם את מחיר ה- Unearth. אם אתה עושה זאת, היצור נכנס למשחק עם Haste. אם הוא מת בתור הזה הוא יוצא מהמשחק לגמרי. בסוף תורך הוא יוצא מהמשחק לגמרי.
* Morbid - יצור עם יכולת זו מפעיל את היכולות שמצוינות בקלף במקרה ויצור כלשהו מת בתור הנוכחי - חדש במהדורת Innistrad.
* Flashback - בעזרת תשלום נוסף המצוין ליד היכולת ניתן להפעיל קלף עם יכולת זו שוב היישר מבית הקברות (יכולת זו קיימת בקלפי כישוף (sorcery) ובמיידיים (instant) בלבד. לאחר שמשחקים את הקלף מבית הקברות אתה מגלה את הקלף אל מחוץ למשחק.
* Soulbond - כאשר היצור עם ה-soulbond או יצור אחר נכנס, היצור עם ה-soulbond יכול להשתמש ביכולת על שניהם. היכולת מעניקה להם אחד מיכולת מסוימת אחרת. יצור שעשה או שעשו עליו soulbond, לא יכול לקבל עוד soulbond - חדש במהדורת Avacyn Restored.
* Miracle - קלף עם miracle יכול להיות מזומן ברגע ששלפת אותו בתשלום ה־miracle במקום התשלום הרגיל. אם אתה לא יכול לשלם את ה־miracle או שאתה לא רוצה להשתמש בקלף ברגע ששלפת אותו, לא תוכל להשתמש בתשלום ה-miracle יותר - חדש במהדורת Avacyn Restored.
* Horsemanship - קלף עם horsemanship יכול להיחסם רק על ידי קלף אחר עם horsemanship.
*Regenerate - אתה יכול לשלם את המחיר שכתוב ליד Regenerate כדי להפעיל את היכולת. אם היצור עליו הופעלה היכולת מת בתור בו היא הופעלה, הוא לא מת אלא עובר למצב tap, יוצא מהקרב וכל הנזק שספג נעלם.
*Convoke - כשאתה משתמש בקלף עם Convoke, אתה יכול לעשות tap ליצורים שלך. כל יצור שאתה עושה לו tap משלם מאנה חסרת צבע או מאנה מהצבע שלו בשביל הקלף.
*Undying - אם יצור עם Undying מת ועדיין אין עליו קאונטר של 1+/1+, אז הוא נכנס למשחק עם קאונטר כזה.
*Exploit - כאשר יצור עם exploit נכנס לזירה, אתה יכול להקריב יצור כדי להפעיל יכולת המצוינת על הקלף.
*Metalcraft - יצור עם יכולת כזו יכול להפעיל אותה רק אם יש שלושה כלים (Artifacts) על הזירה.
*Infect - זהה ליכולת Wither, אלא שהיצור גורם נזק לשחקן בצורה של נקודות רעל.
*Monstrosity - ניתן לשלם את המחיר שכתוב ליד היכולת כדי לתת ליצור כמות מסוימת של 1+/1+ קאונטרים. לחלק מהיצורים יש יכולות שמופעלות כאשר הם מפעילים את הMonstrosity.
*investigate - כאשר יכולת זו מופעלת, השחקן מכניס Clue לזירה. Clue הוא כלי (Artifect) שניתן להקריב בתמורה לשתי מנה מכל צבע שהוא כדי לשלוף קלף.
*Formidable - יכולת כזו ניתנת להפעלה רק אם השחקן שולט ביצורים שסך הכוח שלהם הוא 8 או יותר.
*Fabricate - יכולת זו נותנת לשחקן בחירה כאשר היצור עם היכולת הזו נכנס למגרש. הוא יכול לשים כמות מסוימת של קאונטרים על היצור, או לשים כמות כזו של יצורי כלים (artifact creatures) עם כוח וקשיחות של 1.
*Dash - יצור עם היכולת הזו יכול להיכנס לזירה בתמורה למחיר הDash במקום בתמורה למחיר הרגיל. אם הוא עושה את זה, הוא מקבל Haste עד סוף התור, והוא חוזר ליד של השחקן בסוף התור.
*Bolster - כאשר יכולת זו מופעלת, השחקן שם מספר מסוים של 1+/1+ קאונטרים על היצור עם הקשיחות הנמוכה ביותר מבין היצורים שבהם הוא שולט.
*Support - כאשר יכולת זו מופעלת, השחקן שם על קאונטר 1+/1+ אחד על כמות מסוימת של יצורים.
*Heroic - כאשר יצור עם היכולת הזו הופך למטרה של לחש או יכולת בידי השולט שלו, הוא מפעיל יכולת מסוימת.
*Transform - כאשר היכולת הזו מופעלת, הקלף מתהפך. לקלפים עם היכולת הזו יש שני צדדים, אחד הרגיל, והשני הוא הצד שאליו הם מתהפכים אחרי שהיכולת מופעלת. כאשר קלף שכבר עשה Transform עושה זאת שוב, הוא מתהפך בחזרה לצורה המקורית שלו.
*Manifest - יכולת זו מניחה את הקלף שעליו היא הופעלה הפוך על המגרש בתור יצור 2/2. בדומה לMorph, ניתן להפוך אותו בתמורה למחיר שלו.
*Populate - כאשר יכולת זו מופעלת, השחקן יוצר עותק של יצור טוקן, כלומר יצור שזומן למשחק על ידי קלף אחר.
*Soulbond - יצור עם יכולת כזו יכול להתחבר ליצור אחר כאשר הוא או היצור האחר נכנסים למגרש. במקרה זה, שני היצורים יקבלו יכולת כלשהי עד שאחד מהם מת.
*Buyback - כאשר כישוף עם יכולת כזו משוחק, ניתן לבצע פעולה מסוימת. אם עושים אותה, הוא חוזר ליד במקום ללכת לבית הקברות.
*Intimidate - יצורים אלה יכולים להיחסם רק על ידי יצורים בצבעם או על ידי יצורי ארטיפקטים (Artifact).

== מג'יק בישראל ==
מג'יק בישראל זוכה להתעניינות מתונה מצד קהילה קבועה של שחקנים המונה כמה מאות שחקנים אשר משתתפים דרך קבע באירועים ומסגרות שונות בהן משוחק המשחק, הנחלקות למספר סוגים, ועוד כמה אלפים שאינם משתתפים בפעילויות:
* ליגות - מפגשים שבועיים המיועדים לשחקים מתחילים המעוניינים ללמוד לשחק, ולשחקנים ותיקים.
* דראפטים שבועיים - נערכים במסגרת של ליגות, או במקומות אחרים כולל בתים פרטיים, בהם נפגשים שחקנים על מנת לשחק במסגרת תחרותית.
* תחרויות - כנסים גדולים המאחדים שחקנים רבים אשר מתחרים על פרסים.

בשנת 2007 הוכרז הישראלי אורי פלג כאלוף העולם במג'יק, לאחר שזכה באליפות העולם לשנה זו שנערכה בניו יורק.

בשנת 2013 הוכרז בפעם השנייה ישראלי כאלוף עולם במג'יק. שחר שנהר זכה באליפות העולם לשנה זו שנערכה באמסטרדם. שנה לאחר מכן הפך שנהר לראשון בעולם שזוכה בשתי אליפויות, כאשר זכה באליפות לשנת 2014, שנערכה בניס. 

בשנת 2018 נבחרת ישראל הגיעה למקום השני באליפות העולם הקבוצתית במג'יק. חברי הנבחרת היו אלוף העולם לשעבר שחר שנהר, אלוף ישראל לשנת 2018 עמית ואתגר וסגן אלוף ישראל לשנת 2018 יובל צוקרמן.

== קישורים חיצוניים ==

* 

* [http://www.mtgil.com פורום המג'יק הארצי הרשמי] 
* קבוצת [https://www.facebook.com/groups/1059308094097374/ הפייסבוק הרשמית של קהילת המג'יק בארץ]

== הערות שוליים ==

קטגוריה:משחקי קלפי אספנות